Diari Oficial de la Generalitat Valenciana


Sumari del DOGV 7205, del 03-02-2014 (2014/853)

RESOLUCIÓ de 23 de gener del 2014, del president de l'Agència Valenciana del Turisme, per la qual es dóna publicitat a la convocatòria de les ajudes dirigides als municipis turístics de la Comunitat Valenciana, a través de convenis, per a l'adaptació dels municipis turístics, Pla Millor en 2014.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7205

Data del DOGV
:   03-02-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/853


Data del document
:   23-01-2014

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * ajuda pública

RESOLUCIÓ de 23 de gener del 2014, del president de l'Agència Valenciana del Turisme, per la qual es dóna publicitat a la convocatòria de les ajudes dirigides als municipis turístics de la Comunitat Valenciana, a través de convenis, per a l'adaptació dels municipis turístics, Pla Millor en 2014. [2014/853]  
El Decret 71/2000, de 22 de maig, del Consell, de desplegament de la Llei 3/1998, de 21 de maig, de Turisme de la Comunitat Valenciana, pel que fa als convenis que poden subscriure's entre els municipis declarats pel Consell de manera definitiva com a turístics i l'Agència Valenciana del Turisme, establix la possibilitat de sol·licitar i subscriure convenis a l'empara del Pla Marc per a l'Adaptació dels Municipis Turístics de la Comunitat Valenciana, Millor, quan la finalitat perseguida siga finançar, conjuntament amb els dits municipis, projectes que tinguen com a objectiu la millora dels espais d'ús turístic o dels servicis tendents a configurar un producte turístic més competitiu i a comunicar la imatge d'una oferta de qualitat capaç de satisfer les exigències de la demanda respecte als aspectes i equipaments urbans i mediambientals que perseguisquen, a més, la viabilitat i sostenibilitat del desenrotllament turístic.  
A l'Agència Valenciana del Turisme, dependent de la Conselleria d'Economia, Indústria, Turisme i Ocupació, com a organització administrativa responsable de l'impuls i l'execució de la política en matèria de turisme de la Generalitat, se li encomana com a objectiu final la millora de la competitivitat, la qualitat del producte, la formació i el rendiment del sector turístic valencià, així com l'impuls, el desenrotllament i la millora de la reglamentació i l'ordenació d'este sector i qualsevol altre que li siga fixat expressament pel Consell de la Generalitat. En consonància amb això, la Llei 3/1998, de Turisme de la Comunitat Valenciana, i el Decret 71/2000, atribuïxen, a l'Agència Valenciana del Turisme, la facultat de subscriure convenis dirigits a determinar les formes de cooperació i coordinació necessàries per a la prestació o establiment de servicis específics que tinguen el seu origen en la condició de turístics dels municipis.  
En compliment del que disposa l'article 3.4 del Decret del Consell 147/2007, de 7 de setembre, s'ha realitzat un informe previ sobre esta resolució en la Direcció General de Projectes i Fons Europeus de la Conselleria d'Hisenda i Administració Pública, en el qual es justifica la no-subjecció d'esta a la política de la competència de la Unió Europea.   
  
D'acord amb les competències assignades per l'article 5 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i vista la proposta del director de l'Agència Valenciana del Turisme, resolc:  
  
  
Article 1. Objecte i àmbit  
La present resolució té per objecte donar publicitat a la convocatòria de les ajudes a través de la subscripció de convenis per a l'adaptació dels municipis turístics a què es referix la secció segona del capítol II del Decret 71/2000, de 22 de maig, del Consell, pel qual s'aprova el Reglament regulador dels convenis previstos en la Llei 3/1998, de 21 de maig, de Turisme de la Comunitat Valenciana, per a l'exercici 2014.  
  
  
Article 2. Marc normatiu  
1. Les ajudes arreplegades en la present resolució es regixen pel que disposa el Decret 71/2000, de 22 de maig, del Consell, pel qual s'aprova el Reglament regulador dels convenis previstos en la Llei 3/1998, de 21 de maig, de Turisme de la Comunitat Valenciana (DOCV 3761, 31.05.2000), on s'arrepleguen els tipus de convenis que podran subscriure's entre la Generalitat i els municipis turístics i entre els quals figuren els convenis per a l'adaptació dels municipis turístics, denominats Pla Millor, i pel que disposa la Llei 38/2003, de 17 de novembre, General de Subvencions.  
2. Estes ajudes són compatibles amb el mercat comú europeu, al no quedar subjectes al que disposa l'article 107.1 del Tractat de Funcionament de la Unió Europea, ja que no reunixen tots els requisits acumulatius exigits per este article, atés que es tracta de programes d'ajudes els destinataris de les quals són administracions locals, organismes autònoms i ens públics de l'esfera local, i l'objectiu dels quals és recolzar les activitats no econòmiques desenrotllades per les dites entitats en l'exercici de les funcions públiques i d'interés general que els són pròpies.  
  
  
Article 3. Línia pressupostària i import global màxim  
L'import global màxim destinat a les ajudes corresponents a la subscripció dels convenis per a l'adaptació dels municipis turístics Pla Millor per a 2014 és de 850.000 euros, a càrrec de la línia pressupostària SE000101, del capítol VII, Pla Millor, Municipis turístics, dels Pressupostos de la Generalitat per a 2014, amb destinació a l'Agència Valenciana del Turisme.   
  
Article 4. Beneficiaris  
1. Els municipis de la Comunitat Valenciana declarats municipi turístic a l'empara del títol III de la Llei 3/1998, de 21 de maig, de Turisme de la Comunitat Valenciana.  
2. No es podrà accedir a les ajudes previstes en esta resolució sense estar al corrent de les obligacions fiscals i enfront de la Seguretat Social que, en cas d'entitats locals s'entendran amb caràcter general en els termes establits per l'Orde de la Conselleria d'Economia i Hisenda de 30 de maig de 1996 (DOCV 2775, 21.06.1996).  
  
  
Article 5. Projectes finançables i finançament  
1. Podrà subscriure's este tipus de conveni entre el municipi i l'Agència Valenciana del Turisme quan la finalitat perseguida siga finançar conjuntament projectes d'inversió que tinguen com a objectiu la millora d'espais d'ús turístic o dels servicis tendents a configurar un producte turístic més competitiu i a comunicar la imatge d'una oferta de qualitat capaç de satisfer les exigències de la demanda respecte als aspectes i equipaments urbans o mediambientals que perseguisquen, a més, la viabilitat i sostenibilitat del desenrotllament turístic.  
  
2. Els projectes que a través del Pla Millor pretenguen obtindre finançament subscrivint este tipus de conveni, hauran de ser acords amb:  
· La conservació de recursos mediambientals.  
· La recuperació de tradicionals factors culturals.   
· L'adequació del producte turístic a les exigències de la demanda per a fer-lo més competitiu i susceptible de ser comunicat com un producte de qualitat.  
· La viabilitat i l'evolució sostenible del sector turístic. L'adequació a les directrius i estratègies dictades per l'Agència Valenciana del Turisme que afecten diferents espais turístics de la Comunitat Valenciana.  
  
3. El Pla Marc denominat Pla Millor inclou el finançament, sempre d'acord amb les disponibilitats pressupostàries existents, de dos tipus de projectes:  
· Pla Detalls: per al finançament de xicotetes actuacions, el pressupost del qual no supere els 96.161,94 euros, amb un finançament del 50 % del projecte en una anualitat pressupostària.  
· Pla Imatge: per al finançament de grans projectes, el pressupost dels quals siga superior als 96.161,94 euros, amb un finançament del 33 per cent dels projectes, amb un màxim de tres anualitats.  
  
Article 6. Sol·licituds d'ajudes per a la subscripció de convenis i termini de presentació  
1. Els municipis interessats hauran de presentar una sol·licitud de subscripció de conveni per al Pla Millor, de conformitat amb el que establix l'article 14 del Decret 71/2000, de 22 de maig, del Consell, amb anterioritat al dia 31 de març de 2014.  
2. Les dites sol·licituds es presentaran per mitjà del model que figura com a annex I d'esta resolució, i es podran obtindre a través de l'adreça d'Internet: .  
3. Les sol·licituds i la preceptiva documentació addicional podran presentar-se durant l'horari de registre en qualsevol de les seus de l'Agència Valenciana del Turisme, o dels servicis territorials de Turisme d'Alacant, Castelló o València. També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que s'opte per presentar la sol·licitud en una oficina de correus, haurà de fer-se en un sobre obert perquè siga datada i segellada en la dita oficina abans de ser certificada.  
  
Article 7. Documentació que ha d'acompanyar a la sol·licitud  
  
1. Les sol·licituds de subscripció de conveni hauran d'anar acompanyades de la documentació següent:  
a) Descripció del projecte el cofinançament del qual se sol·licita, especificant clarament la seua denominació, objecte, localització, termini d'execució i pressupost desglossat per partides de gasto, detallant si l'import de l'IVA té o no caràcter compensable o recuperable.   
En cas que el pressupost del projecte siga superior a 96.161,94 euros, Pla Imatge, s'aportarà el desglossament del gasto previst per anualitats.  
  
Així mateix, s'especificaran els punts següents:   
I. Quantia a aportar per l'ajuntament per a la realització del projecte indicant la partida pressupostària a què s'imputarà.  
II. Si s'ha obtingut o sol·licitat algun altre tipus d'ajuda per al mateix projecte. En cas afirmatiu, haurà d'indicar-se el tipus i l'import de l'ajuda.  
III. Existència de finançament del projecte pel sector privat. En cas afirmatiu, haurà d'indicar-se l'import i la procedència.  
b) Memòria explicativa del compliment dels criteris assenyalats en l'article 5.2. de la present resolució.  
c) Compromís que seran a càrrec de l'entitat sol·licitant la tramitació, l'obtenció de permisos i llicències, els gastos, els impostos de qualsevol classe, etc., així com, si és el cas, la realització de tots els tràmits de caràcter tècnic i de gestió de projecte que siguen necessaris per a la seua execució, d'acord amb la legislació aplicable.  
f) Dades bancàries, segons el model disponible en , en cas que el sol·licitant siga un perceptor nou o desitge donar d'alta un compte bancari nou.  
g)Declaració responsable, inclosa en el model de sol·licitud de conveni que figura com a annex I a esta resolució, que contindrà el pronunciament exprés de no estar incurs en les prohibicions establides en l'article 13 de la Llei 38/2003, de 17 de novembre, General de Subvencions, i de no ser deutor de la Generalitat per reintegrament de subvencions, així com el compromís de mantindre les dites condicions fins a la finalització del procediment.  
2. A més de la informació i la documentació assenyalada amb anterioritat, es podrà requerir qualsevol altra que s'estime necessària per a la subscripció del conveni.  
3. Quan la sol·licitud no reunisca els requisits establits en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta resolució siga exigible, es requerirà, de conformitat amb allò que disposa l'article 71 de l'esmentada Llei 30/1992, de 26 de novembre, l'interessat perquè, en el termini de 10 dies hàbils, esmene la falta o acompanye els documents preceptius, amb indicació que, si no ho fa així, es considerarà que ha desistit de la petició, prèvia resolució que haurà de ser dictada en els termes que preveu l'article 42 de la dita llei.  
  
  
Article 8. Valoració de projectes Pla Millor  
1. D'entre els projectes presentats per a la subscripció dels corresponents convenis, tindran caràcter preferent aquells en què concórreguen les circumstàncies assenyalades a continuació, que seran valorades per l'Agència Valenciana del Turisme a través de la Comissió de Valoració a fi d'establir-ne l'orde de subscripció:  
  
a) Que en el finançament del projecte intervinga el sector privat, a més de les administracions públiques, es valorarà amb 1 punt.  
b) Que el projecte siga capaç d'aconseguir la diversificació de l'oferta i la creació de nous productes turístics: es valorarà amb un màxim de 2 punts, de major a menor puntuació segons la inversió estiga vinculada a projectes turístics consolidats, com sol i platja, cultural, esportiu o salut, a productes turístics en desenrotllament, com naturalesa i enoturisme, o vinculat a nous productes turístics.  
c) Que supose una innovació tecnològica o una clara elevació dels nivells de qualitat dels servicis i infraestructures del municipi turístic: es valorarà amb un màxim de 2 punts, tenint en compte l'aportació a la destinació basant-se en la innovació i la millora de la satisfacció del turista.  
d) L'oportunitat del projecte en relació directa amb el compliment dels objectius de l'Agència Valenciana del Turisme es valorarà amb un màxim de 4 punts, que s'assignaran de la manera següent:  
d.1. Grau d'interés turístic del projecte, es valorarà amb un màxim de 2 punts, tenint en compte els aspectes següents: que presente una clara orientació al turista que genere repercussió en l'oferta d'allotjament i restauració del municipi i que afavorisca la desestacionalització.  
  
d.2. Naturalesa i abast del projecte: es valorarà amb un màxim de 2 punts, tenint en compte el caràcter integral de l'actuació i la disponibilitat de senyalització i suports de comunicació del projecte.  
e) La prioritat en el temps en l'ompliment de la documentació del corresponent expedient administratiu es valorarà amb 1 punt.  
  
La puntuació màxima que es podrà obtindre serà de 10 punts.  
2. La comissió de valoració estarà composta per:  
Presidenta: cap de l'Àrea de Foment d'Infraestructures Turístiques de l'Agència Valenciana del Turisme.  
Vicepresident: cap del Servici d'Assistència i Inspecció Turística de la Conselleria d'Economia, Indústria, Turisme i Ocupació.  
Vocals:  
- Un representant de l'Àrea de Foment d'Infraestructures Turístiques, que exercirà de secretari.  
- Un representant de l'Àrea d'Innovació, Estudis i Qualitat Turística de l'Agència Valenciana del Turisme   
- Un representant de l'Àrea de Màrqueting i Comunicació de l'Agència Valenciana del Turisme   
- Un representant del Servici de Programació i Gestió Econòmica de l'Agència Valenciana del Turisme   
- Un tècnic jurídic de l'Agència Valenciana del Turisme.  
En cas de vacant, absència o malaltia dels membres de la Comissió, podran ser substituïts per altres designats d'entre persones de les seues respectives unitats per la presidenta de la comissió.  
  
Article 9. Control i inspecció  
1. L'Agència Valenciana del Turisme, per si mateixa o a través de qualssevol persones o entitats que designe, podrà en tot moment efectuar totes les actuacions de comprovació i verificació de la inversió o realització de l'actuació objecte d'ajuda que estime necessàries.  
  
2. El beneficiari i els tercers relacionats amb l'objecte de la subvenció o la seua justificació estaran així mateix obligats a sotmetre's a les actuacions de control financer dels òrgans de fiscalització de la Generalitat en relació amb les subvencions o ajudes concedides.  
  
Contra la present resolució, que posa fi a la via administrativa, podrà interposar-se un recurs contenciós administratiu davant dels jutjats contenciosos administratius dins del termini de dos mesos comptats des de l'endemà de ser publicada i, potestativament, podrà interposar-se un recurs de reposició davant del president de l'Agència Valenciana del Turisme en el termini d'un mes a comptar des de l'endemà de la ser publicada; tot això, de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
  
València, 23 de gener de 2014.- El president: Máximo Buch Torralva.